b'\n_START_ARTICLE_\nMiami\n_START_SECTION_\nZgodovina\n_START_PARAGRAPH_\nNa obmo\xc4\x8dju, na katerem danes stoji mesto Miami, so tiso\xc4\x8dletja prebivali ameri\xc5\xa1ki staroselci. Okoli tiso\xc4\x8dletje pred prihodom Evropejcev so sem pri\xc5\xa1li pripadniki plemena Tequesta.  _NEWLINE_Leta 1566 je \xc5\xa1panski raziskovalec Pedro Men\xc3\xa9ndez de Avil\xc3\xa9s to obmo\xc4\x8dje razglasil za last \xc5\xa1panske krone. Leto kasneje so konkvistadorji kon\xc4\x8dali z gradnjo misijona. Zatem sta si \xc5\xa0panija in Velika Britanija dolga leta izmenjevali oblast nad Florido vse do leta 1821, ko so ga \xc5\xa0panci prepustili Ameri\xc4\x8danom. Z namenom utrditve svoje oblasti na obmo\xc4\x8dju in izgonom plemenske skupnosti Seminolov so slednji leta 1836 zgradili trdnjavo Fort Dallas. Tako so tudi v okolici Miamija potekali spopadi proti Seminolom. _NEWLINE_Miami je znan kot \xc2\xbbedino ameri\xc5\xa1ko velemesto, ki ga je spo\xc4\x8dela \xc5\xbeenska\xc2\xab, natan\xc4\x8dneje Julia Tuttle.  Tuttlova je bila premo\xc5\xbena pridelovalka agrumov po rodu iz Clevelanda. V zgodnjem obdobju svojega razvoja je bilo obmo\xc4\x8dje Miamija znano kot \xc2\xbbBiscayne Bay Country\xc2\xab\xc2\xa0(De\xc5\xbeela okoli zaliva Biscayne). Koncem 19. stoletja so ga opisovali kot \xc2\xbbobetajo\xc4\x8do divjino\xc2\xab\xc2\xa0 in \xc2\xbbeno najprimernej\xc5\xa1ih mest za gradnjo v vsej Floridi\xc2\xab.  Rekordno mrzla zima med letoma 1894-1895 je pospe\xc5\xa1ila razvoj mesta, saj so se \xc5\xa1irom cele Floride ohranili le pridelki kmetov iz teh krajev. Tuttlova je tudi zaradi tega prepri\xc4\x8dala Henryja Flaglerja, \xc5\xbeelezni\xc5\xa1kega mogotca, da je svojo \xc5\xbeeleznico Florida East Coast Railway podalj\xc5\xa1al vse do Miamija, zaradi \xc4\x8desar si je tudi prislu\xc5\xbeila naziv \xc2\xbbmati Miamija\xc2\xab.  Miami je uradno postal mestna skupnost 28. julija 1896, ko je imel nekaj ve\xc4\x8d kot 300 prebivalcev.  Poimenovan je bil po bli\xc5\xbenji reki Miami, ki je svoje ime dobila po staroselskem plemenu Mayaimi, ki je prebivalo okoli jezera Okeechobee._NEWLINE_Med 20. stoletjem je mesto bilo priljubljena destinacija za prebivalce severa dr\xc5\xbeave, kar je med 20. leti 20. stoletja za mesto pomenilo ve\xc4\x8danje prebivalstva in izbolj\xc5\xa1anje infrastrukture. Upad nepremi\xc4\x8dninskega trga, Miamijski orkan leta 1926 in Velika gospodarska kriza 30. let so razvoj mesta upo\xc4\x8dasnili. Ob za\xc4\x8detku 2. svetovne vojne je Miami zaradi svoje strate\xc5\xa1ke lege postal voja\xc5\xa1ko opori\xc5\xa1\xc4\x8de mornarice ZDA, specializirano za boj proti nem\xc5\xa1kim podmornicam. Mesto je ponovno postalo zanimivo za priseljence, leta 1940 je \xc5\xa1telo natanko 172, 172 prebivalcev. _NEWLINE_Po prihodu Fidela Castra na oblast v Kubi leta 1959 je veliko premo\xc5\xbenih Kubancev zapustilo dr\xc5\xbeavo. Mnogi izmed njih so se ustalili v Miamiju in postali pomemben del mestne skupnosti. V mesto so prihajali novi obrtniki, rasle so kulturne znamenitosti. Med 80. in 90. leti 20. stoletja je Ju\xc5\xbena Florida postala socialno \xc5\xbeari\xc5\xa1\xc4\x8de zaradi vojne proti drogam, priseljevanja iz Haitija in Latinske Amerike in uni\xc4\x8denja, ki ga je za sabo pustil orkan Andrew. Pogosto je prihajalo tudi do rasnih in kulturnih spopadov, a se je navkljub temu v 2. polovici 2. stoletja Miami razvil v veliko mednarodno gospodarsko in kulturno sredi\xc5\xa1\xc4\x8de. _NEWLINE_V le 110 letih se je prebivalstvo Miamija in njegovega metropolitanskega obmo\xc4\x8dja pove\xc4\x8dalo iz dobrih tiso\xc4\x8d na skoraj pet milijonov in pol prebivalcev. Miami je prav zaradi omenjenega hitrega razvoja znan kot \xc2\xbb\xc4\x8carobno mesto\xc2\xab.\n_START_SECTION_\nGeografija\n_START_PARAGRAPH_\nMiami in njegova predmestja se nahajajo na prostrani planoti med mo\xc4\x8dvirjem Everglades na zahodu in zalivu Biscayne na vzhodu, ki se razteza od Floridskega zaliva do severa vse do jezera Okeechobee. Nadmorska vi\xc5\xa1ina obmo\xc4\x8dja nikjer ne presega 14 m,  povpre\xc4\x8dno pa se v ve\xc4\x8dini sosesk giblje okoli 2 m,  \xc5\xa1e posebno tistih v bli\xc5\xbeini obale. Do najvi\xc5\xa1jih valov pride v bli\xc5\xbeini obalnega grebena Miami Rock Ridge, katerega substrat le\xc5\xbei pod prete\xc5\xbenim delom vzhodnega metropolitanskega obmo\xc4\x8dja Miamija. Glavni del velemesta se nahaja ob bregovih zaliva Biscayne, znotraj katerega najdemo na stotine naravnih in umetno narejenih pregradnih otokov. Na najve\xc4\x8djem se nahajata pla\xc5\xbei Miami Beach in South Beach. Topel oceanski Zalivski tok te\xc4\x8de vsega slabih 10 km severno, kar pomeni, da ima mesto celo leto toplo podnebje, zime pa mile.\n_START_SECTION_\nJezikovna sestava\n_START_PARAGRAPH_\nLeta 2000 je 66,75% prebivalcev kot svoj prvi jezik navedlo \xc5\xa1pan\xc5\xa1\xc4\x8dino, 25,45% angle\xc5\xa1\xc4\x8dino, 5,20% haitijsko kreol\xc5\xa1\xc4\x8dino, 0,76% pa franco\xc5\xa1\xc4\x8dino. _NEWLINE_Drugi jeziki, zastopani v mestu, so: portugal\xc5\xa1\xc4\x8dina (0,41%), nem\xc5\xa1\xc4\x8dina (0,18%), italijan\xc5\xa1\xc4\x8dina (0,16%), arab\xc5\xa1\xc4\x8dina (0,15%), kitaj\xc5\xa1\xc4\x8dina (0,11%) in gr\xc5\xa1\xc4\x8dina (0,08%). Prebivalstvo Miamija je v ZDA med vodilnimi po dele\xc5\xbeu govorcev, katerih prvi jezik v doma\xc4\x8dem okolju ni angle\xc5\xa1\xc4\x8dina (74.55%)._NEWLINE_Glede na trend izseljevanja angle\xc5\xa1ko govore\xc4\x8dega prebivalstva iz okolice se pri\xc4\x8dakuje, da bo dele\xc5\xbe prebivalstva, ki govori le angle\xc5\xa1\xc4\x8dino, \xc5\xa1e naprej upadal.\n_START_SECTION_\nFilm in televizija\n_START_PARAGRAPH_\nMiami je sredi\xc5\xa1\xc4\x8de televizijske in filmske produkcije. Semkaj so bili postavljeni \xc5\xa1tevilni filmi, televizijski \xc5\xa1ovi telenovele in prezentacije nagrad. Okoli leta 2005 je Miami postal prizori\xc5\xa1\xc4\x8de \xc5\xa1tevilnih resni\xc4\x8dnostnih \xc5\xa1ovov. Prav tako je Miami pomembno svetovno sredi\xc5\xa1\xc4\x8de za televizijsko in filmsko produkcijo v \xc5\xa1panskem jeziku.\n_START_SECTION_\nGlasba\n_START_PARAGRAPH_\nMiami je navdihnil \xc5\xa1tevilna imena glasbenih skupin, pa tudi imena albumov in pesmi. Tako na primer pokojni kantri pevec Keith Whitley v pesmi \xc2\xbbMiami, My Amy\xc2\xab opeva posebno \xc5\xbeensko iz Miamija; omenjena pesem je ena njegovih najve\xc4\x8djih hitov \xc5\xa1e dandanes.\n_START_SECTION_\nVideoigre\n_START_PARAGRAPH_\nVideoigri Grand Theft Auto: Vice City (ena najbolje prodajanih videoiger leta 2002) in Grand Theft Auto: Vice City Stories sta postavljeni v izmi\xc5\xa1ljeno mesto Vice City, oblikovano po Miamiju. V njem najdemo zelo podobno arhitekturo in geografske zna\xc4\x8dilnosti ter prebivalce, ki govorijo haitijsko kreol\xc5\xa1\xc4\x8dino in \xc5\xa1pan\xc5\xa1\xc4\x8dino, kot tudi mnogi prebivalci Miamija. _NEWLINE_Videoigra Scarface: The World Is Yours se odvija v Miamiju. Njena zgodba je zasnovana po kvazi-nadaljevanju filma Scarface iz leta 1983 z Alom Pacinom v glavni vlogi Tonyja Montane. Glas protagonistu videoigre posodi Andr\xc3\xa9 Sogliuzzo. Igra se za\xc4\x8dne v kon\xc4\x8dnem prizoru filma, ko dvorec Montane napadajo najeti morilci Alejandra Sose.'